《答钱少卿》
宋代·舒雅

蓬莱阁下旧邻居，偶别俄惊四载余。
每见寒葭思倚玉，忽临秋水得双鱼。
人间贵盛君谁及，物外优闲我自如。
闻说归舶向春渚，深知不与道情疏。

作者简介：（?—1009）宣州旌德人，字子正。第进士。久仕南唐李氏。归宋，为将作监丞，后充秘阁校理。善属文。太宗太平兴国中，参与编纂《文苑英华》。淳化中，校定经史诸书。真宗咸平末，出守舒州，秩满乞致仕，掌灵仙观。在观累年，以优游山水吟咏自娱。卒年七十余。